

Biedrība “Latvijas Mazo un vidējo uzņēmumu asociācija”

reģ. Nr. 40008212654, jur. adrese: Raiņa bulv. 2-3, Rīga, LV-1050

www <http://www.lmvuasociacija.lv/> ; <https://www.facebook.com/LMVAsociacija.lv>

Rīgā

17.03.2021. Nr. 6-30

**Rīgas domes**

**Izglītības, kultūras un sporta departamentam**

[iksd.integracija@riga.lv](http://iksd.integracija@riga.lv)

*Par pieteikumu RD NVO padomei*

Atbildot uz Rīgas domes aicinājumu nevalstiskajām organizācijām izvirzīt savus pārstāvjus dalībai Rīgas domes un nevalstisko organizāciju sadarbības memoranda īstenošanas padomē, informēju, ka biedrība “Latvijas Mazo un vidējo uzņēmumu asociācija” (tālāk – LMVUA) dalībai minētajā padomē piesaka biedrības valdes locekli Annu Ozolu.

Atbilstoši nolikumam, sniedzam prasīto informāciju par biedrību un tās kandidāti:

Nevalstiskās organizācijas nosaukums un darbības joma:

LMVUA darbojas devīto gadu un apvieno apmēram 200 mazo un vidējo uzņēmumu no dažādām nozarēm no visas Latvijas. Lielākā daļa biedru uzņēmumu reģistrēti Rīgas pilsētā. Biedrības mērķi ir uzņēmējdarbības vides sakārtošana, uzņēmumu attīstības veicināšana un konkurētspējas paaugstināšana, priekšlikumu izstrāde likumdošanas un politikas plānošanas dokumentu pilnveidošanai biedru pārstāvētajās nozarēs, biedru interešu aizstāvēšana.

Kandidāta vārds, uzvārds, darbības joma un pieredze:

Kandidāte Anna Ozola ir absolvējusi Rīgas Valsts 1.ģimnāziju (pa vidu viens gads pavadīts mācoties Somijā Joensuu skolā) un LU Ekonomikas un vadības fakultāti. Iegūts bakalaura grāds vadībzinātnē starptautisko ekonomisko attiecību specialitātē un maģistra grāds vadībzinātnē starptautiskās ekonomikas un biznesa specialitātē.

Paralēli sabiedriskajam darbam LMVUA A.Ozola strādā ēku būvniecības uzņēmumā SIA “Zeng” Attīstības nodaļas vadītājas amatā. Iepriekš ir iegūta darba pieredze gan publiskajā, gan privātajā, gan nevalstiskajā sektorā. A.Ozola ir strādājusi Latvijas PPP asociācijā, Ekonomikas un Satiksmes ministrijās, Rīgas Tehniskajā universitātē, Valsts izglītības attīstības aģentūrā, ceļu būves firmā SIA “Binders”, kā arī stažējusies Eiropas Komisijā. A.Ozola ir strādājusi gan projektu vadībā (t.sk. ES finansēto projektu administrēšanā, kontrolē un uzraudzībā), gan normatīvo aktu izstrādes un valsts politikas plānošanas jomā. Darba pienākumi ir bijuši saistīti gan ar transporta infrastruktūras būvniecības nozari, gan ar ēku būvniecību. Tāpat iegūta pieredze ES struktūrfondu līdzfinansēto “mīksto” projektu administrēšanā augstākās izglītības sfērā.

Ekonomikas ministrijā A.Ozola strādāja Uzņēmējdarbības departamentā, kur koordinēja ES Daudzgadējās uzņēmējdarbības programmas, īpaši mazajiem un vidējiem uzņēmumiem (2001-2005) aktivitātes, gatavoja Mazo uzņēmumu Eiropas hartas ieviešanas atskaites Eiropas Komisijai, kā arī kā eksperte piedalījās Eiropas Komisijas projektā par datu bāzes izveidi ar atbalsta pasākumiem uzņēmumiem.

Satiksmes ministrijā A.Ozola sākotnēji koordinēja ISPA un Kohēzijas fonda līdzfinansētos lielos transporta infrastruktūras būvniecības un rekonstrukcijas projektus (valsts autoceļi, dzelzceļš un lidosta “Rīga”), bet vēlāk vadīja Investīciju politikas nodaļu, kur administrēja un uzraudzīja ERAF un TEN-T budžeta līdzfinansētos projektus (pašvaldību un TEN-T tīkla ceļi, lielās un mazās ostas, Rail Baltica, “Pasažieru vilciens” vagonu modernizācija, platjoslu tīkla attīstība, Rīgas Z-koridors), izstrādāja normatīvos aktus un politikas plānošanas dokumentu sadaļas attiecībā uz investīcijām transporta infrastruktūrā, kā arī aizstāvēja Latvijas intereses TEN-T (tagad integrēts CEF) finanšu palīdzības komitejā Briselē. Papildus A.Ozola ir stažējusies Eiropas Komisijas Transporta un enerģētikas ģenerāldirektorātā saistībā ar Eiropas Komisijas īstenoto TEN-T projektu administrēšanu ES dalībvalstīs.

Strādājot Satiksmes ministrijā, A.Ozola guva arī ieskatu Rīgas domes darbā, jo, izstrādājot transporta infrastruktūras investīciju sadaļas ES fondu politikas plānošanas dokumentiem, bija jāsadarbojas ar attiecīgajām Rīgas domes struktūrvienībām. Tāpat A.Ozola veica Rīgas domes īstenoto ES līdzfinansēto transporta infrastruktūras projektu ieviešanas, t.sk. iepirkumu, uzraudzību, TEN-T budžeta līdzfinansēto projektu pieteikumu pārbaudi un tālāko iesniegšanu Eiropas Komisijā.

Ceļu būves firmā SIA “Binders” A.Ozola strādāja ar uzņēmuma darbības attīstīšanu ārvalstu tirgos, bet paralēli bija valdes locekle Latvijas PPP asociācijā, kur veica sabiedrisko darbu PPP projektu attīstības veicināšanai Latvijā. Strādājot SIA “Binders” A.Ozola guva arī ieskatu darbā ar NATO Uzturēšanas un apgādes aģentūru.

Strādājot Valsts izglītības attīstības aģentūrā A.Ozola kontrolēja un uzraudzīja ERAF līdzfinansēto skolu un augstākās izglītības iestāžu īstenotos būvniecības projektus, kā arī Latvijas augstskolu īstenotos ERASMUS+ projektus pasniedzēju un studentu mobilitātēm starp Latviju un pasaules valstīm, kas atrodas ārpus Eiropas Savienības. Papildus A.Ozola ir guvusi darba pieredzi Rīgas Tehniskajā universitātē, kur administrēja ERAF līdzfinansētos pēcdoktorantūras pētniecības projektus.

Šobrīd A.Ozola vada Attīstības nodaļu ēku būvniecības uzņēmumā SIA “ZENG”, kur strādā pie jauniem biznesa attīstības virzieniem uzņēmumam, un pēdējo gadu paralēli veic sabiedrisko darbu LMVUA. A.Ozola regulāri seko līdzi politikas plānošanas un normatīvo aktu projektiem, kas skar mazos un vidējo uzņēmumus un LMVUA biedru pārstāvētās nozares, apkopo biedru viedokli, un nodrošina priekšlikumu iesniegšanu publiskajām institūcijām un LTRK. Tāpat pārstāv LMVUA intereses sapulcēs un komisijās ar LTRK un publisko sektoru (Ekonomikas ministrijā, Finanšu ministrijā, Saeimas komisijās u.c.).

Informācija par kandidāta veikumu pilsoniskās sabiedrības stiprināšanas jomā Rīgā

Līdz šim A.Ozola ir stiprinājusi pilsonisko līdzdalību publiskās pārvaldes lēmuma pieņemšanā caur diviem NVO – Latvijas PPP asociāciju un LMVUA, kā arī strādājot valsts pārvaldes pusē caur Ekonomikas ministriju un Satiksmes ministriju. Strādājot ministrijās bija jānodrošina NVO iesaiste politikas plānošanā un normatīvo aktu izstrādē. Tādējādi A.Ozola izprot sabiedrības iesaistes nozīmīgumu no divām dažādām pusēm – no NVO puses un publiskās pārvaldes puses.

Par savu lielāko veikumu mūžā A.Ozola uzskata optimālākā līdzfinansējuma varianta izcīnīšanu TEN-T Finanšu palīdzības komitejā Briselē Rail Baltica 1.kārtas būvdarbu projektam, no kura otrās kārtas labumu gūst visa Latvija, Rīgas pilsonisko sabiedrību ieskaitot. Tāpat toreizējā TEN-T budžeta finansēšanas regulā tika iekļauti daži A.Ozolas izvirzītie priekšlikumi.

Pamatā A.Ozola līdz šim ir pārstāvējusi NVO intereses valsts pārvaldes līmenī, kas ietekmē visas Latvijas pašvaldības, Rīgas pašvaldību ieskaitot. Pašvaldības ir lielā mērā atkarīgas no valsts pārvaldes izstrādātās nozaru attīstības politikas un valsts pārvaldes apstiprinātā ES fondu sadalījuma pa pašvaldībām un projektiem, kā arī dotācijām. Rīgas domei jāizstrādā savas programmas un plānus saskaņā ar valsts kopējo politiku, un tai ir nepieciešams atbalsts tās plānotajām aktivitātēm valsts pārvaldes līmenī.

Strādājot Latvijas PPP asociācijā, A.Ozola uzstājās ar prezentācijām par PPP publiskā un privātā sektora sanāksmēs un konferencēs, gatavoja komentārus par politikas plānošanas dokumentu projektiem (piem., NAP) saistībā ar PPP un aizstāvēja asociācijas komentārus sanāksmēs ar publisko sektoru.

A.Ozola aktīvi darbojas LMVUA gandrīz gadu. Pēdējā mēneša laikā A.Ozola ir gatavojusi un pārstāvējusi LMVUA viedokli attiecībā uz atbalstu mazajiem un vidējiem uzņēmumiem no topošā Latvijas Atveseļošanas un noturības mehānisma (ANM) plāna Finanšu ministrijas, Saeimas komisiju un LTRK sapulcēs. Iepriekš ir gatavojusi un pārstāvējusi LMVUA pozīciju attiecībā uz Ekonomikas ministrijas izstrādātajiem normatīvo aktu projektiem būvniecības nozarē. Tāpat ir gatavojusi un iesniegusi komentārus par ES fondu Darbības programmas projektu 2021.-2027. un Interreg Baltijas jūras reģiona programmu 2021.-2027. Pagājušā gada nogalē A.Ozola noorganizēja biedrības pārstāvju tikšanos un Rīgas mēra padomnieci, kas toreiz bija atbildīga par sadarbību ar NVO. Tāpat A.Ozola parakstīja Rīgas domes NVO sadarbības memorandu LMVUA vārdā. A.Ozola ir iesniegusi priekšlikumus saistībā ar daudzdzīvokļu māju renovāciju jaunās domes Mājokļu un vides komitejas vadībai. A.Ozola ir panākusi, ka Ekonomikas ministrija ir iestrādājusi Ēku atjaunošanas ilgtermiņa stratēģijā (apstiprināta MK 10.11.2020.) vairākus priekšlikumus, t.sk. punktu par Rīgas domes dzīvojamo fondu un sadarbības stiprināšanu ar Rīgas domi.

Strādājot Rīgas domes NVO padomē, A.Ozola fokusēsies uz to, lai Rīgas dome nebūtu aizvērta sadarbībai ar NVO un tie tiktu piesaistīti dažādu normatīvo aktu un politikas plānošanas dokumentu izstrādē līdzīgi, kā tas notiek valsts pārvaldē. Tāpat domes struktūrvienību darbiniekiem būtu jānodrošina ātra pilsoņu un NVO vēstuļu un e-pastu izskatīšana un atbildes sniegšana. A.Ozolas līdzšinējā pieredze valsts pārvaldes līmenī ir liels pluss, jo, kā minēts iepriekš, pašvaldība nevar izstrādāt politiku atdalīti no valsts, tā ir atkarīga no valsts pārvaldes politikas un tās piešķirtā finansējuma no ES fondiem un dotācijām.

Pielikumā ir A.Ozolas prezentācija ar redzējumu par memoranda īstenošanas attīstību.

Pielikumā:

1. Prezentācija ar A.Ozolasredzējumu par Memoranda īstenošanas attīstību, motivācija darbam Padomē un savas jomas pārstāvniecībai (16 slaidi);
2. Biedru sapulces protokols Nr. 01/03-2021 par A.Ozolas ievēlēsanu uz 1 lpp.

Valdes locekle (elektroniski parakstīts) Anna Ozola